钦定古今图书集成/方舆汇编/职方典/第1238卷 > 《新筑外城记》吕调阳
## 钦定古今图书集成/方舆汇编/职方典/第1238卷 > 《新筑外城记》吕调阳

武攸古都梁之地，拥湖南上游，万山四塞，峒苗薮之。
尝读柳子厚《武冈铭》，谓巫、黔东鄙，蛮獠杂扰，洞窟林
麓，啸呼成群。朱熹上疏谓“邵州边防全无指画，以致
猺人侵犯”，则洞苗之为攸患也，非一日矣。相传有城
垣，祇圜五里，仅奠藩封州治，而文庙公署、商邸民居，
环列城外，莅兹土者，每每危之。嘉靖丙寅，峒苗聚众，
大寇绥宁，返道屯于新寨。寨去州四十里耳，诸村落
关市携孥息奔匿无论也，即城中宗室亦惶惶失措，
谓危在须臾矣。会当道檄参将、守备与州县兵协力
追之，斩首若而人，生擒若而人，贼始远遁。噫！可惧哉！
可惧哉！事宁，诸父老赴州庭泣而诉曰：“王居州，治在
内而无民，民在外而无城，即有急，民且不保，何能为
国君为父母守也？乞为吾民筑外城以卫之，外卫而内益固，永无患矣。”州佐徐子机、守备槐子寅状其事
以闻于分巡澄斋张公、分守受所张公，二公曰：“民依
也，矧密迩于苖，是乌可缓？然凋疲之民，不可以烦，惟
出其在公者以为之，则不劳而举矣。”遂白于都宪杨
公、代巡幼溪陈公，咸报曰“可。”未几，陈公以复命还，文
川郜公代之，迺檄郡侯中州陆君议其事。陆君诣州，
相其高下，度其广狭，计其匠值，征其协济，定其员役
分董则有州同知陈宾、经历闵珂、知事冯溪、吏目郭
千之、所吏目胡以宁，而总理则以属之州守湘洲蒋
君，州民颇稠密，不免裂民地、析民居也。二道下檄，凡
裂其地者偿以值，析其居者偿以值，视原价倍之。民
欣欣然乐于移徙。又谕督工大姓曰：“吾劳汝身，不费
汝财，工速毕者有旌，后期者有罚，盟不汝爽。”于是运
瓦辇石，应者如响，工日以报完。始事于隆庆丁卯之
秋，告成于戊辰之春，盖速矣哉！己巳夏四月，余以公
役至宝庆，见其山岭盘结，江水会合，为形胜之地。远
则接九疑，控三湘之上游，为楚之西徼，尤要领而不
可忽视之者。继而登城之镇南楼，阅军器，又仰窥我
皇祖弘远之虑，所以安楚而御边彝者深且密矣。于
是，稽其志与图，盖计其四隅之所逮，以及州邑之隶
宝庆者，武冈迤西，而有所谓新旧两城，然皆未悉其
端委也。五月之武冈，见其城完而整，屹为巨望。问之，
曰：“新城也。”爰登其南城楼，郡守蒋侯迨诸文学在焉。
予曰：“州有城矣，增之者谁欤？”佥曰：“州城固狭，而藩封
益繁。自州治外，无居民也。士民工商尽居于城外，地
密，与猺迫近。往年苖猺盗邑，藏匿利戍，居民恐恐焉。
水火之焚溺也。”同知陈宾、判官徐机请于分巡公，转
于抚按两台，如所议。而蒋侯适至，愓然曰：“无城，吾民
无以为命，建之又烦且扰也。”遂身任其责，日程其事，
夜思其由，工不得以虚费，财不得以妄用，节缩其财
而勤督其役，阅三月而告毕。为之民者，乐有城之利，
而未有甃建之劳者也。余曰：“诸君知侯之利于民，而
不知功在宗藩也。据今日言之，宗藩开府于故”城，何
与于新建也。然宗藩将自为守乎？今新城为宗藩之
外郭，居民自相守于外，则旧城不守而无侵逼之患
矣，功岂特利于民哉？且岷藩为高皇之子，享国二百
年，俾朝廷亲亲之恩，无西顾之虞者，此城与有助也，
岂独功在宗藩及民庶也。一城之建，上重朝廷，中益
藩封，下利百姓，安可以他郡邑之所增筑而例视之
哉？况其不烦民，不病财，不逾时而完，此大工也。余自
迁谪来楚，凡有三事城役矣，兴国、岐亭则修葺之，黄
安虽筑其旧而实为新，工皆靡费而功倍，故见侯之
功而乐记之。新城东自关将军庙，南扺济川，西及土
桥，延袤七百二十六丈七尺九寸，内外皆石，上亦以
石布之。水关二，建三门，曰“迎恩”、曰“薰和”、曰“庆城”，俱有
楼。吁！国家文治蔚赫，纪纲肃密，诚无可他虑者。然先
事之防，不可不预为之处。观州有三卫一所以防御
之矣，而更设守备，其意可知矣。是城也，不可以当千
万强卒耶？蒋侯名时谟，广西全州人，历任久，故诸凡
皆有条理，律已爱民，百姓歌之，不独一城尔也。